На основу Одлуке Општинског већа општине Љубовија о расписивању Јавног позива за учешће привредних субјеката у спровођењу мера енергетске санације породичних кућа и станова број 06-206/21-02 од 15.07.2021. године и Правилника о суфинансирању мера енергетске санације породичних кућа и станова бр. 06-206/21-02 од 06.07.2021. године, општина Љубовија

Расписује

**ЈАВНИ ПОЗИВ**

**ЗА УЧЕШЋЕ ПРИВРЕДНИХ СУБЈЕКАТА У СПРОВОЂЕЊУ МЕРА ЕНЕРГЕТСКЕ САНАЦИЈЕ** **ПОРОДИЧНИХ КУЋА И СТАНОВА НА ТЕРИТОРИЈИ ОПШТИНЕ ЉУБОВИЈА**

У оквиру реализације Одлуке о финансијској подршци домаћинствима у процесу енергетске транзиције општине Љубовија за 2021. годину (у даљем тексту Одлука) а у складу са чланом 15. Правилника о суфинансирању мера енергетске санације породичних кућа и станова, расписује се Јавни позив ради избора привредних субјеката који се баве производњом, услугама и радовима на енергетској санацији стамбених објеката. Мере енергетске санације у домаћинствима предвиђене Правилником о суфинансирању мера енергетске санације породичних кућа и станова спроводе се кроз сарадњу са привредним субјектима који се баве производњом, услугама и радовима на енергетској санацији стамбених објеката, а крајњи корисници бесповратних средстава су домаћинства на територији општине Љубовија. Домаћинства која остваре право на суфинансирање могу набавити добра или услуге искључиво од привредних субјеката изабраних путем овог јавног конкурса.

Циљ спровођења мера енергетске санације је унапређење енергетске ефикасности и повећано коришћење обновљивих извора енергије у домаћинствима на територији општине Љубовија.

**I ПРЕДМЕТ**

Предмет Јавног позива јесте избор привредних субјеката за спровођење активности на реализацији мера енергетске ефикасности у складу са чланом 6. Правилника о суфинансирању мера енергетске санације породичних кућа и станова.

**Мера 1.** Уградња и набавка материјала за термичку изолацију зидова, крова, таваница и осталих делова термичког омотача према негрејаном простору породичних кућа и станова

Спољни зид на породичним кућама следећих карактеристика :

* минимална дебљина за термичку изолацију износи 10 cm, осим уколико нема техничких могућности да се постави та дебљина изолације

Боја спољашњег омотача/фасаде треба да буде усклађена са традиционалном локалном архитектуром, избегавајући тренд јарких и рефлектујућих неадекватних колорита.

Планирана укупна средстава за суфинансирање мере: 2.450.000,00 динара.

**Мера 2.** Замена (набавка са уградњом) спољних прозора и врата и других транспарентних елемената термичког омотача са одговарајућим термичким својствима према негрејаним просторијама, на породичним кућама и становима, са пратећим грађевинским радовима.

Термичка својства објекта која морају бити испуњена у погледу енергетске ефикасности након реализације ове мере су:

* Спољна столарија са следећим минималним техничким карактеристикама (U – коефицијент прелаза топлоте):
* U≤ 1,5 W/m2K за прозоре и балконска врата
* U ≤ 1,6 W/m2K за спољна врата

Планирана укупна средстава за суфинансирање мере: 2.000.000,00 динара.

**Мера 3.** Набавка и инсталацијa котлова, на природни гас и/или биомасу (дрвни пелет, брикет, сечка), грејачa простора за породичне куће

Котлови на биомасу (дрвни пелет, брикет, сечка) треба да имају најмањи степен ефикасности од 85%.

Котлови на природни гас треба да имају најмањи степен ефикасности од 90%.

Планирана укупна средстава за суфинансирање: 1.000.000,00 динара.

**Мера 4.** Набавка и уградња топлотних пумпи и пратеће инсталације грејног система за породичне куће

Планирана укупна средстава за суфинансирање: 250.000,00 динара.

Топлотне пумпе морају да испуњавају минималне услове у погледу SCOP (Seasonal Coefficient of Performance) за следеће топлотне изворе:

1) ваздух – већи од 3,4

2) земља – већи од 4,0

3) вода – већи од 4,5

**Мера 5.** Набавкa и инсталацијa соларних колектора за грејање санитарне потрошне топле воде и пратеће инсталације грејног система за породичне куће

Планирана укупна средстава за суфинансирање: 250.000,00 динара.

Укупно расположива средства подстицаја општине Љубовија и Министарства рударства и енергетике за реализацију мера енергетске санације породичних кућа и станова износе 5.950.000,00 динара.

Максимални износ бесповратних средстава који додељује општина Љубовија и Министарство рударства и енергетике за финансирање појединачних пројеката грађана износи до 50% од вредности укупне инвестиције са ПДВ-ом.

Максимални износ одобрених средстава по појединачном пројекту износи:

* за меру 1. – до 120.000,00 динара са ПДВ-ом по пријави. Прихватљива јединична цена за ову меру са ПДВ-ом може износити до 2.000,00 динара по квадратном метру термичке изолације са фасадом.
* за меру 2. – до 100.000,00 динара са ПДВ-ом по пријави. Прихватљива јединична цена за ову меру са ПДВ-ом може износити до 14.000,00 динара по квадратном метру за прозоре и балконска врата односно до 20.000,00 динара по квадратном метру за улазна врата.
* за меру 3. – до 85.000,00 динара са ПДВ-ом по пријави за набавку и уградњу котлова на биомасу за породичне куће, до 70.000,00 динара са ПДВ-ом по пријави за набавку и уградњу котлова на гас за породичне куће и до 70.000,00 динара са ПДВ-ом по пријави за набавку и уградњу котлова на гас за станове у стамбеним зградама. Прихватљива цена котла је цена основне верзије за ову меру са ПДВ-ом.
* за меру 4. – до 150.000,00 динара са ПДВ-ом по пријави за набавку и уградњу топлотне пумпе. Прихватљива цена топлотне пумпе је цена основне верзије за ову меру са ПДВ-ом.
* за меру 5. – до 120.000,00 динара са ПДВ-ом по пријави. Прихватљива јединична цена за ову меру са ПДВ-ом може износити до 1.000,00 динара по литру потребне топле воде.

**II ПРАВО УЧЕШЋА НА ЈАВНОМ КОНКУРСУ**

Право учешћа на овом конкурсу имају сви заинтересовани привредни субјекти који испуњавају законом утврђене услове за обављање делатности и који испуњавају услове дефинисане Правилником о суфинансирању мера енергетске санације породичних кућа и станова и овим Јавном позивом.

На јавном конкурсу могу учествовати привредни субјекти који врше набавка, радове и уградњу материјала, опреме и уређаја.

Подносилац пријаве – привредни субјект може конкурисати за реализацију једне или више мера из одељка I. Јавног позива.

**III УСЛОВИ ЗА УЧЕШЋЕ НА ЈАВНОМ КОНКУРСУ**

На јавном конкурсу могу учествовати привредни субјекти који врше испоруку и радове на уградњи материјала, опреме и уређаја и испуњавају следеће услове:

* да су уписани у регистар АПР-а, а регистровани су као привредна друштва и предузетници најмање шест месеци од дана подношења пријаве,
* да над њима није покренут стечајни поступак или поступак ликвидације,
* да имају атесте за материјале и производе.

**IV. ДОКУМЕНТАЦИЈА КОЈУ ЈЕ ПОТРЕБНО ПРИЛОЖИТИ ПРИ ПОДНОШЕЊУ**

**ПРИЈАВЕ**

Подносилац пријаве је потребно да достави следећу документацију:

1. Пријавни образац (Прилог 1) у три примерка (оригинал и две копије);
2. Потписану изјаву (Прилог 2);
3. атести за материјале и производе

За предузетнике је потребно да изјаву достави лице које је регистровало обављање делатности као предузетник. За задруге потребно је доставити изјаву директора. Ова изјава мора бити дата након датума објављивања јавног позива.

У случају да је оснивач привредног субјекта страно правно лице, узима се изјава коју ће дати законски заступник привредног субјекта подносиоца захтева. Уколико постоји више законских заступника подносиоца захтева потребно је да сви доставе наведену изјаву која не мора бити оверена код нотара.

У случају да је оснивач привредног субјекта страно физичко лице потребно је да сви законски заступници привредног субјекта подносиоца захтева доставе наведену изјаву која не мора бити оверена код нотара.

**V. ПРЕУЗИМАЊЕ ДОКУМЕНТАЦИЈЕ ЗА ЈАВНИ ПОЗИВ**

Конкурсна документација за Јавни позив може се преузети на интернет страници општине Љубовија и иста садржи:

− Комплетан текст Јавног позива,

− Прилог 1 - Пријавни образац,

− Прилог 2 – Изјава подносиоца пријаве,

**VI. КРИТЕРИЈУМИ ЗА ИЗБОР ПРИВРЕДНИХ СУБЈЕКАТА**

Критеријуми за рангирање привредних субјеката обухватају следеће:

1. цене кључних добара заједно са уградњом за меру за коју конкуришу (максималан број бодова 60);
2. рок важења цена за меру за коју конкуришу (максималан број бодова 40);

Укупан максимални број бодова по свим критеријумима и поткритеријумима примењеним на поједини Програм не може прећи 100.

**VII. МЕСТО И РОК ДОСТАВЉАЊА ПРИЈАВА**

Подносиоци пријаву за учешће на јавном конкурсу попуњавају на српском језику, ћириличним писмом.

Попуњени, оверени и одштампани пријавни образац у три примерка (један оригинал и две копије) и пратећа документација достављају се у затвореној коверти са назнаком:

**„ПРИЈАВА ЗА ЈАВНИ ПОЗИВ ЗА УЧЕШЋЕ ПРИВРЕДНИХ СУБЈЕКАТА У СПРОВОЂЕЊУ МЕРА ЕНЕРГЕТСКЕ САНАЦИЈЕ ПОРОДИЧНИХ КУЋА И СТАНОВА – НЕ ОТВАРАТИ“,**

са пуном адресом пошиљаоца на полеђини коверте.

Пријаве доставити поштом на адресу општине Љубовија - Одељење за привреду, урбанизам, грађевинске, инспекцијске, комуналне, стамбене и имовинско-правне послове Општинске управе општине Љубовија / Комисија за реализацију мера енергетске санације, ул. Војводе Мишића бр. 45, 15320 Љубовија, или лично на писарници у згради Oпштинске управе општине Љубовија.

Рок за подношење пријава је 15 дана од дана објављивања јавног позива.

**Благовременом доставом сматра се препоручена пошиљка предата пошти најкасније до истека последњег дана утврђеног рока за предају конкурсне документације (печат поште), без обзира на датум приспећа. Пријаве послате на било који други начин неће бити узете у разматрање.** Неблаговремене и непотпуне пријаве се неће разматрати.

**За све додатне информације и обавештења подносилац пријаве се може обратити на контакт телефон 015/561-411.**

За информације у вези Јавног позива можете се обратити и на електронску адресу: darko.vasic@ljubovija.rs.

**VIII. НЕУРЕДНА ПРИЈАВА**

Пријава ће се сматрати неуредном ако у достављеној писаној форми недостаје било који документ из одељка IV. Јавног позива и у том случају решењем ће бити одбачена.

**IX. ОЦЕНА, ИЗБОР И ОБЈАВЉИВАЊЕ ОДЛУКЕ О ИЗБОРУ ПРИВРЕДНИХ СУБЈЕКАТА**

Оцена и избор привредних субјеката врши се у складу са Јавним позивом и Правилником.

Оцењивање и избор привредних субјеката врши Комисија за реализацију мера енергетске санације (у даљем тексту Комисија) на основу прегледа поднетих пријава.

Пријаве са документацијом чија садржина није у складу са Јавним позивом се не оцењују и решењем ће бити одбијене.

У току поступка оцене и избора привредних субјеката Комисија може да од Подносиоца пријаве, према потреби, затражи додатну документацију и информације.

Комисија разматра, оцењује и рангира приспеле пријаве.

За сваку меру ће бити формирана посебна прелиминарна листа привредних субјеката. Прелиминарна листа изабраних привредних субјеката се објављује на огласној табли Општинске управе и званичној интернет страници општине Љубовија у року од 15 дана од дана истека рока за подношење пријава.

Учесници конкурса имају право увида у поднете пријаве и приложену документацију по утврђивању прелиминарне листе привредних субјеката у року од три дана од дана објављивања листе. На прелиминарну листу привредних субјеката учесници конкурса имају право приговора Комисији у року од осам дана од дана њеног објављивања.

Комисија је дужна да размотри поднете приговоре на прелиминарну листу привредних субјеката као и да донесе Одлуку о приговору, која мора бити образложена, у року од 15 дана од дана његовог пријема.

О спроведеном поступку Комисија води записник и сачињава Предлог коначне Одлуке о избору привредних субјеката у спровођењу мера енергетске санације и исте доставља Општинском већу на усвајање.

Општинско веће општине Љубовија доноси Одлуку о избору привредних субјеката у спровођењу мера енергетске санације у року од 30 дана од дана истека рока за подношење приговора.

Одлука Општинског већа општине Љубовија о избору привредних субјеката у спровођењу мера енергетске санације објављује се на огласној табли Општинске управе и званичној интернет страници општине Љубовија.

На Одлуку о учешћу привредних субјеката у спровођењу мера енергетске санације може се поднети приговор Општинском већу у року од 8 дана од дана објављивања. Одлука Општинског већа је коначна.

**X. НАЧИН РЕАЛИЗАЦИЈЕ ДОДЕЉЕНИХ СРЕДСТАВА**

Општина Љубовија ће закључити Споразум о техничкој сарадњи у спровођењу мера енергетске санације са привредним субјектима који буду изабрани.

Након потписивања Споразума о техничкој сарадњи са привредним субјектима, Општина расписује јавни конкурс за појединачне пројекте грађана. Грађани су у обавези да приликом конкурисања доставе профактуру/предрачун издат од стране привредних субјеката са листе.

Након избора појединачних пројеката грађана и утврђивања коначног броја корисника по привредном субјекту, Општина потписује Уговор о реализацији мера енергетске санације са привредним субјектима.

Привредни субјекти су дужни да Комисији за реализацију мера енергетске санације, у сваком моменту, омогуће контролу реализације активности и увид у сву потребну документацију.

Општина ће вршити пренос средстава искључиво привредним субјектима, као директним корисницима, а не грађанима као крајњим корисницима, али тек након што појединачни крајњи корисник изврши уплату директном кориснику целокупну своју обавезу и након завршетка реализације мере.

Услов да се пренесу средства привредном субјекту је потврда Комисије да су радови изведени како је предвиђено предмером и предрачуном који је грађанин предао када се пријавио за меру као и у складу са записником Комисије о обављеном изласку на терен, а након извршених радова.

Корисник средстава ће вршити пренос средстава изабраним привредним субјектима у складу са закљученим уговором. Крајњи корисник ће сам сносити трошкове изведених радова који буду већи од износа субвенције наведене у члану 6. Правилника (максималног износа учешћа ЈЛС).

Контролу извршења уговорених обавеза извршиће надлежни органи који су задужени за урбанизам односно заштиту животне средине, у сарадњи са Комисијом.

Привредни субјекти достављају Општинској управи захтев за исплату средстава за суфинансирање мера енергетске санације по основу обављених радова или извршених услуга. Уз захтев достављају фотокопију издатог рачуна за извршене радове и услуге.

Пренос средстава врши се након што:

1. комисија провери да ли су активности стварно реализоване, и то констатује записником;
2. корисник бесповратних средстава привредном субјекту исплати извршене радове/извршене услуге у износу умањеном за одобрена бесповратна средства.

Средства која се одобре за реализацију појединачних пројеката у оквиру сваке од мера енергетске санације преносе се привредним субјектима у складу са одредбама Уговора.

На основу захтева за исплату и записника Комисије, Одељење за буџет и финансије Општинске управе општине Љубовија врши исплату из буџета.

Број: 06-206/21-02

Љубовија, 16.07.2021. године

 ПРЕДСЕДНИК ОПШТИНСКОГ ВЕЋА

 Милан Јовановић с.р.